S'ha presentat la guia i els materials Petits canvis per menjar millor de l'Agència de Salut Pública de Catalunya, a la Sala Segimon Serrallonga de la Universitat de Vic.
A la sessió hi van assistir una vuitantena de professionals del món de la salut, l'alimentació i l'ensenyament.
La guia és una nova eina educativa d'alimentació saludable desenvolupada en el marc de l'estratègia PAAS (Pla integral per a la promoció de la salut mitjançant l'activitat física i l'alimentació saludable) que va ser presentada per la dietista i nutricionista de l'ASPCAT, Gemma Salvador.
El material presentat s'estructura en tres grans grups de missatges concrets i senzills sobre els aliments i les conductes que cal potenciar, els que cal reduir i aquells que convé canviar-ne la qualitat per tal de ser més saludables i respectuosos amb l'entorn.
Un aspecte important a destacar d'aquests materials és que incorporen en cada apartat consells de promoció i consum responsable, de sostenibilitat i de reducció del malbaratament i també s'inclouen recomanacions per seguir una vida activa i social.
Pel que fa als aliments que cal menjar més, aquests són les fruites i les hortalisses, els llegums i la fruita seca, i també promoure la vida activa i social.
Cal reduir el consum de sal i aliments salats, de sucres i aliments i begudes ensucrades, de carn vermella i processada i d'aliments ultraprocessats.
Les opcions de canvi respecte d'altres tries menys saludables són l'aigua —enfront de les begudes ensucrades i begudes amb alcohol-, els aliments integrals —respecte dels produïts amb farines refinades-, l'oli d'oliva verge —en relació amb altres greixos-, i els aliments de temporada i de proximitat.
L'objectiu d'aquest nou material és sensibilitzar els professionals i la població sobre aquells aspectes que, amb petites modificacions, poden millorar de manera important la qualitat i la sostenibilitat de la nostra alimentació.
Els materials que ahir va presentar l'Agència de Salut Pública de Catalunya (ASPCAT) consten de:
Tots estan disponibles en versió digital al web de Canal Salut, al web de l'ASPCAT i també estan publicats en castellà.
Cal destacar que Petits canvis per menjar millor ha estat revisat i consensuat per 52 professionals provinents de diferents col·legis professionals, societats científiques, entitats, universitats, fundacions, associacions, divulgadors científics, diferents departaments de la Generalitat, etc.
En la mateixa sessió Laia Asso, pediatra i dietista- nutricionista, va donar a conèixer als professionals assistents la campanya Implica't: ingredients per a un creixement saludable i feliç.
Es tracta d'una campanya de prevenció dels trastorns de la conducta alimentària centrada en la primera infància i en la família com a factor de protecció.
Amb aquesta sessió, finalitzen les sessions de presentació a la Catalunya Central.
Aquesta difusió però, s'anirà realitzant per tot el territori català durant els propers mesos.
A la Catalunya Central, s'han fet presentacions a Manresa i Igualada.
Aquesta sessió de Vic s'emmarca en la campanya Fes-ho bé, que promou l'alimentació saludable, l'activitat física i la prevenció de l'obesitat en infants i joves a Osona.
La guia, els cartells i els fullets informatius es distribuiran en centres d'atenció primària de salut, biblioteques i escoles, principalment.